KOMMISSIONENS AFGØRELSE

af 28. maj 1999

om afslutning af antidumpingproceduren vedrørende importen af tykke plader af rustfrit stål med oprindelse i Slovenien og Sydafrika

(meddelt under nummer K(1999) 1383)

(1999/353/EKSF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Kul- og Stålfællesskab,

under henvisning til Kommissionens beslutning nr. 2277/96/EKSF af 28. november 1996 om beskyttelse mod dumpingimport fra lande, der ikke er medlemmer af Det Europæiske Kul- og Stålfællesskab(1), særlig artikel 9,

efter høring af Det Rådgivende Udvalg, og

ud fra følgende betragtninger:

A. PROCEDURE

(1) Den 3. august 1998 modtog Kommissionen en klage, hvori det hævdedes, at tykke plader af rustfrit stål med oprindelse i Slovenien og Sydafrika importeredes til Fællesskabet til dumpingpriser, hvorved EF-erhvervsgrenen forvoldtes skade.

(2) Klagen var indgivet af Foreningen af Europæiske Stålproducenter (Eurofer) på vegne af EF-producenter, som tegner sig for en væsentlig del af den samlede produktion i Fællesskabet af den pågældende vare, jf. artikel 4, stk. 1, og artikel 5, stk. 4, i Kommissionens beslutning nr. 2277/96/EKSF (i det følgende benævnt "grundbeslutningen").

(3) Klagen indeholdt beviser for, at nævnte vare indførtes til dumpingpriser, og at der forvoldtes væsentlig skade som følge heraf, hvilket ansås for tilstrækkeligt til at begrunde indledningen af en antidumpingprocedure.

(4) Efter konsultationer indledte Kommissionen derfor ved en meddelelse offentliggjort i De Europæiske Fællesskabers Tidende(2) en antidumpingsprocedure vedrørende importen til Fællesskabet af tykke plader af rustfrit stål med oprindelse i Slovenien og Sydafrika; de pågældende varer tariferes i øjeblikket under KN-kode 7219 21 10 og 7219 22 10.

(5) Kommissionen underrettede officielt de eksporterende producenter, importørerne og de repræsentative sammenslutninger af importører eller eksportører, som den vidste var berørt af sagen, samt repræsentanterne for eksportlandene og de klagende EF-producenter om indledningen af proceduren. Interesserede parter fik mulighed for at give deres mening til kende skriftligt og anmode om at blive hørt mundtligt inden for den frist, der var fastsat i indledningsmeddelelsen.

B. TILBAGETRÆKNING AF KLAGEN OG AFSLUTNING AF PROCEDUREN

(6) Ved en skrivelse af 4. marts 1999 til Kommissionen trak Eurofer formelt klagen tilbage.

(7) I overensstemmelse med artikel 9, stk. 1, i grundbeslutningen kan proceduren afsluttes, hvis klageren trækker sin klage tilbage, medmindre en sådan afslutning ikke vil være i Fællesskabets interesse.

(8) Kommissionen fandt, at proceduren burde afsluttes, da undersøgelsen ikke har vist, at en sådan afslutning ikke vil være i Fællesskabets interesse. Interesserede parter blev underrettet herom og fik mulighed for at fremsætte bemærkninger. Der blev ikke modtaget nogen bemærkninger, der tydede på, at en afslutning ikke ville være i Fællesskabets interesse.

(9) Kommissionen konkluderer derfor, at antidumpingproceduren vedrørende importen til Fællesskabet af tykke plader af rustfrit stål med oprindelse i Slovenien og Sydafrika bør afsluttes uden indførelse af antidumpingforanstaltninger -

TRUFFET FØLGENDE AFGØRELSE:

Eneste artikel

Antidumpingproceduren vedrørende importen til Fællesskabet at tykke plader af rustfrit stål henhørende under KN-kode 7219 21 10 og 7219 22 10 med oprindelse i Slovenien og Sydafrika afsluttes.

Udfærdiget i Bruxelles, den 28. maj 1999.

På Kommissionens vegne

Leon BRITTAN

Næstformand

(1) EFT L 308 af 29.11.1996, s. 11.

(2) EFT C 289 af 17.9.1998, s. 12.